वैसे तो गुलज़ार साहब आजकल 'झूम बराबर झूम' के गीतों से सबको झुमा रहे हैं पर मैंने अब तक इस एलबम के जितने गीत सुने हैं, वो कुछ खास पसंद नहीं आए हैं। खैर बहुत दिनों से उनका लिखा एक सूफी गीत आपके सामने पेश करने की चाहत थी । बात 1994 की है, विशाल भारद्वाज और गुलज़ार की जोड़ी माचिस का संगीत तैयार करने में जुटी थी । उसी वक्त विशाल अपनी पत्नी के लिए सूफी कवि बुल्लेशाह की कविताओं पर एक एलबम तैयार करने की सोच रहे थे। अब ये ना पूछने लगिएगा कि कौन हैं विशाल की पत्नी (अगर नहीं पता तो उसका खुलासा थोड़ी देर बाद)? और तब गुलजार ने पेशकश की, कि वो इस एलबम के गीतों के बोल लिखेंगे।